་། ། ཞེས་སོ།།  ༈ ཉི་ཤུ་པ་དཔལ་ནཱ་རོ་པ་ནི། དེ་ཡང་སྣང་གཞི་ཞེས་ནས།  མཐའ་ཀླས་པས་བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ། གྲུབ་པའི་སློབ་དཔོན་ཆེན་པོ་དཔལ་ནཱ་རོ་པ་སྐུ་མདོག་སྨུག་ནག་གཟི་བྱིན་མཚུངས་པ་མེད་པའི་ཟིལ་དང་ལྡན་པ། དབུ་སྐྲ་རལ་པའི་ཐོར་ཚུགས་དང་། སྐུ་ལ་རུས་པའི་རྒྱན་དྲུག་སོགས་ཀྱིས་སྤྲས་པ། དར་གྱི་ཨང་རག་གསོལ་བའམ་སྟག་ལྤགས་ཀྱི་སྨད་དཀྲིས་ཅན་མི་ལྤགས་ཀྱི་སྟོད་གཡོགས་མཛད་པའི་རྐང་ལག་གཉིས་ཕྱག་གིས་བཟུང་ཏེ་ཕན་ཚུན་དུ་བརྒྱངས་པའམ་ཕྱག་གཡས་ཀྱི་མི་ལྤགས་བརྒྱངས་ཤིང་། གཡོན་ཐོད་པ་བདུད་རྩིས་གང་བ་འཛིན་པ། ཞབས་གར་སྟབས་སམ། བརྐྱང་བསྐུམ་གྱི་ཚུལ་དུ་བཞུགས་ཤིང་། མདུན་དུ་གསང་ཡུམ་མཁའ་འགྲོ་མ་མི་མོའི་རྣམ་པ་མཚར་སྡུག་ཕུན་སུམ་ཚོགས་པས་བདུད་རྩི་འབུལ་བ། ལྷན་ཅིག་སྐྱེས་པ་མི་འགྱུར་བའི་སོགས།  དོ་ཧ་ནི། འཁོར་ལོས་བསྒྱུར་རྒྱལ་དཔུང་ཚོགས་རྣམས་ཀྱིས་ནི། །གླིང་དང་གླིང་ཕྲན་རྣམས་ལ་དབང་བྱེད་ལྟར། །ལྷན་ཅིག་སྐྱེས་པའི་རོ་རྙེད་རྣལ་འབྱོར་ནི། །འཁོར་བ་དབང་བསྒྱུར་བདེ་བ་ཆེན་པོ་ཡིན། ། ཞེས་སོ།།  ༈ ཉེར་གཅིག་པ་གྲུབ་ཆེན་ཤྱཱ་ལཱི་པ་ནི། དུར་ཁྲོད་ཀྱི་ས་གཞི་འཇིགས་སུ་རུང་བར་ལྤགས་པའི་སྟན་ལ་གྲུབ་ཆེན་ཤྱ་ལི་བ་སྐུ་སྔོ་སངས་རས་ཀྱི་ཨང་རག་གསོལ་བ། ལྕེ་སྤྱང་གི་རོ་ཕྲག་པར་བཀལ་བ། ལྷན་ཅིག་སོགས་སོ།།  དོ་ཧ་ནི། ལེགས་སྦྱངས་རི་མོ་མཁན་དག་གིས། །ཤིན་ཏུ་འཇིགས་པའི་གཟུགས་བརྙན་བྲིས། །མཐོང་ན་བདག་ཉིད་འཇིགས་འགྱུར་ལ། །བརྟག་ན་མ་གྲུབ་གཟུགས་བརྙན་སྣང་། ། ཞེས་སོ།།  ༈ ཉེར་གཉིས་པ་གྲུབ་ཆེན་ཏིལླི་པ་ནི། མཐའ་ཀླས་པས་བརྒྱན་པའི་དབུས་སུ། གྲུབ་པའི་སློབ་དཔོན་ཆེན་པོ་ཏིལླི་པ་སྐུ་ཤ་སྔོ་ནག་དབུ་སྐྲ་རལ་པའི་ཐོར་ཚུགས་ཅན། རས་ཀྱི་ཨང་རག་གསོལ་ཞིང་ཏིལ་བརྡུང་བའི་རྣམ་པ་ཅན། མདུན་དུ་རིག་མ་ཞིག་གི་རྣལ་འབྱོར་མ་ཏིལ་མཁན་མོའི་རྣམ་པས་ཏིལ་ལུགས་པའི་བྱ་བ་ལ་བརྩོན་པས། གཉུག་མའི་ཡེ་ཤེས་རང་ལ་རང་ཆས་སུ་བཞུགས་པ་ངོ་སྤྲོད་པའི་བརྡའ་མཚོན་པ། ལྷན་ཅིག་སྐྱེས་པ་སོགས་སོ།།  དོ་ཧ་ནི། རི་རབ་ངོས་ལ་བྱ་གནས་པ། །བྱ་ཡི་རང་བཞིན་གསེར་དུ་སྣང་། །མཁས་པ་སྐྱེ་མེད་རྟོགས་པ་ཡིས། །དངོས་པོ་བོར་ནས་བདེ་བ་ཆེ། ། ཞེས་སོ།།  ༈ ཉེར་གསུམ་པ་ཙ་ཏྲ་པ་ནི། བརྒྱན་པའི་དབུ་སུ་ལྤགས་པའི་གདན་ལ་གྲུབ་ཆེན་ཙ་ཏྲ་པ་སྐུ་མདོག་དཀར་དམར་རབ་བྱུང་གི་ཆ་བྱད། གླེགས་བམ་གྱི་ཁུར་བུ་རྒྱབ་ཏུ་བསྣམས་ཤིང་། ཕྱག་ཏུ་གླེགས་བམ་ཆུང་ངུ་འཛིན་པ། ལྷན་ཅིག་སྐྱེས་པ་སོགས།  དོ་ཧ་ནི། རྣལ་འབྱོར་པ་ཡིས་གང་མཐོང་གདམས་པ་ཡིན། །མཐོང་བ་སྐྱེ་མེད་རྟོགས་པ་སློབ་དཔོན་མཆོག །བྱིས་པ་རྣམས་ཀྱི་གཉིས་འཛིན་རྟོག་པ་ཡིས། །དགེ་སྡིག་འབྲས་བུ་དེ་ལ་གཉིས་མི་འབྱུང་། ། ཞེས་སོ།།  ༈ ཉེར་བཞི་པ་གུ་རུ་བྷ་དྲ་པ་ནི། བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ། གྲུབ་པའི་སློབ་དཔོན་བྷ་དྲ་པ། སྐུ་ཤ་དཀར་དམར་ལང་ཚོ་རྒྱས་པའི་ཉམས་ལྡན། དབུ་སྐྲ་ཤད་པ་བཅིངས་པའི་ཐོར་ཅོག་ཅན། ཚངས་སྐུད་དང་། རྣ་རྒྱན་སོགས་རིན་པོ་ཆེའི་རྒྱན་ཐོར་བུས་སྤྲས་པ། ཕྱག་མཉམ་པར་བཞག་པའི་ཕྱག་རྒྱ་དང་། ཞབས་སྐྱིལ་ཀྲུང་གིས་བཞུགས་པ། སྐུའི་མདུན་ངོས་སུ་ཕག་གི་ཤ་དང་མྱོས་བྱེད་ཀྱི་བུམ་པ་བཅས་པ། དེའི་གཡས་ཕྱོགས་བྲག་སྟེང་མཐོ་བ་ན་བླ་མ་རྣལ་འབྱོར་པ་རལ་པའི་ཐོར་ཚུགས་ཅན་མཉམ་བཞག་ལ་བཞུགས་པ། ལྷན་ཅིག་སྐྱེས་པ་སོགས།  དོ་ཧ་ནི། སྟོང་ཉིད་རྟོགས་པས་འཁྲུལ་པ་དག །བྱམས་པ་བསྒོམས་པས་སྤྱོད་པ་རྫོགས། །སྣ་ཚོགས་གཉིས་མེད་བསྒོམས་པ་ཡིས། །གཞི་མཐུན་རོ་གཅིག་འབྲས་བུ་ཡིན། ། ཞེས་སོ།།  ༈ ཉེར་ལྔ་པ་དྷུ་ཁནྡྷི་པ་⁽1763⁾དྭི་ཁཎྜི་ནི། ལྤགས་པའི་གདན་ལ་གྲུབ་པའི་དབང་ཕྱུག་དྷུ་ཁནྡྷི་པ་སྐུ་མདོག་སྔོ་སངས་དབུ་སྐྲ་ཅོ་བྲེགས། ཕྱག་དུར་ཁྲོད་ཀྱི་གོས་ཧྲུལ་པོ་སྣ་ཚོགས་གཅིག་ཏུ་བསྡུས་ཏེ་འདྲུབ་པའི་ཚུལ་གྱིས། ཆོས་ཅན་ཐམས་ཅད་ཆོས་ཉིད་གཅིག་ཏུ་འདུ་བའི་བརྡའ་སྟོན་པ། ཞབས་གཡས་མདུན་དུ་བརྐྱངས་ཞིང་། གཡོན་ཕྱེད་ཀྲུང་གིས་བཞུགས་པ། ལྷན་ཅིག་སྐྱེས་པ་སོགས།  དོ་ཧ་ནི། ཀུན་རྫོབ་བསྐྱེད་པའི་རིམ་པ་དང་། །དོན་དམ་རྫོགས་པའི་རིམ་པ་གཉིས། །ཟུང་འཇུག་ཕྱག་རྒྱ་ཆེན་པོར་སྒོམ། །འབྲས་བུ་སྐུ་གསུམ་ཡེ་ཤེས་འཆར། ། ཞེས་སོ།།  ༈ ཉེར་དྲུག་པ་ཨ་ཛོ་གི་པ་སྟེ་སྦྱོར་བྲལ་ཞེས་པའི་སློབ་དཔོན་ནི། དུར་ཁྲོད་ཀྱི་ས་གཞི་མི་མགོ་སྐམ་རྙིད་རློན་པས་གང་བའི་གཞི་ལ་གྲུབ་པའི་སློབ་དཔོན་ཨ་ཛོ་གི་བ་སྐུ་མདོག་སྔོ་སྐྱ་རལ་པའི་ཐོར་ཚུགས་ཅུང་ཟད་དང་བཅས་པ་འཕྲད་ཉལ་སྟབས་ཀྱིས་གཟིམས་པའི་ཚུལ་ཅན། ལྷན་ཅིག་སྐྱེས་པ་སོགས།  དོ་ཧ་ནི། བླ་མ་དམ་པའི་གདམས་ངག་གིས། །སྟེང་སྒོ་སྣ་རྩེར་ཐིག་ལ་སྒོམ། །དེ་ཉིད་ལ་ནི་བློ་བརྟན་པས། །ཡུངས་ཀར་སྟོང་གསུམ་དམིགས་པ་རྟོགས། ། ཞེས་སོ།།  ༈ ཉེར་བདུན་པ་གྲུབ་ཆེན་ཀ་ལ་བ་ནི། མཐའ་ཀླས་པས་བརྒྱན་པའི་དབུས་སུ་གྲུབ་ཐོབ་ཆེན་པོ་ཀ་ལ་བ་སྐུ་མདོག་དཀར་དམར་མཛེས་ཞིང་བལྟ་བས་མི་ངོམས་པ། རལ་པའི་ཐོར་ཚུགས་ཆུང་ངུ་ཅན། ཕྱག་མཉམ་བཞག་གི་ཕྱག་རྒྱ་དང་། ཞབས་སྐྱིལ་ཀྲུང་གིས་བཞུགས་པ། ལྷན་ཅིག་སྐྱེས་པ་སོགས།  དོ་ཧ་ནི། འགྲོ་བ་འདི་དག་ཐོག་མེད་དུས་ནས་འཁྲུལ། །དེ་ཡིས་འཇིག་རྟེན་ཐམས་ཅད་སྨྱོན་པར་གྲགས། །བླ་མའི་གདམས་ངག་བདུད་རྩི་སྨན་གྱིས་ནི། །འཁྲུལ་པའི་ནད་རྣམས་སྐད་ཅིག་གཅིག་ལ་བསྲེག ། ཅེས་སོ།།  ༈ ཉེར་བརྒྱད་པ་གྲུབ་ཆེན་དྷོ་བི་པ་ནི། བརྒྱན་པའི་དབུས་སུ་ལྤགས་པའི་གདན་ལ་གྲུབ་པའི་དབང་ཕྱུག་དྷོ་བི་རཱ་ཛཱ་སྐུ་མདོག་སྔོ་སངས་རས་ཀྱི་སྨད་དཀྲིས་གསོལ་ཞིང་ཞབས་པུས་བཙུགས། མདུན་དུ་ཆུ་རྒྱུན་ལ་གོས་རྙིང་པ་སྣ་ཚོགས་པ་འཁྲུད་པའི་ཚུལ་གྱིས་སེམས་ཀྱི་དྲི་མ་སྦྱོང་བའི་བརྡའ་སྟོན་པ། གཡོན་དུ་རིག་མས་བསྟེན་པ། ལྷན་ཅིག་སོགས།  དོ་ཧ་ནི། ཡུན་རིང་དུས་ནས་དྲི་མ་འཁྲུད་བྱས་ཀྱང་། །སོལ་བའི་རང་བཞིན་དཀར་པོར་འགྱུར་བ་མེད། །རང་བཞིན་རྣམ་དག་སྟོང་ཉིད་གོས་དག་ལ། །བླ་མའི་གདམས་པ་རང་བཞིན་འཁྲུད་མཁན་མཆོག ། ཅེས་སོ།།  ༈ ཉེར་དགུ་པ་གྲུབ་ཆེན་ཀངྐ་ན་པ་ནི། བརྒྱན་པའི་དབུས་སུ་རིན་པོ་ཆེའི་ཁྲི་བཀོད་ལེགས་དང་དར་ཟབ་གྱི་འབོལ་སྟན་ལ་གྲུབ་ཐོབ་ཆེན་པོ་ཀངྐ་ན་སྐུ་མདོག་དཀར་དམར་མདངས་ལྡན་རྒྱལ་པོའི་ཆ་བྱད་དར་དང་རིན་པོ་ཆེས་སྤྲས་པ། ཕྱག་གཡས་པའི་གདུ་བུ་ནོར་བུ་རིན་པོ་ཆེ་འོད་འབར་བ་ལ་རྩེ་གཅིག་ཏུ་གཟིགས་པའི་ཚུལ་དང་། ཞབས་རོལ་སྟབས་སུ་བཞུགས་པ། མཐར་སྐོར་བཙུན་མོ་བློན་འབངས་ཀྱིས་བསྐོར་ཞིང་། སྟེང་གི་བར་སྣང་གི་ནམ་མཁའ་ནས་ལྷ་དང་ལྷ་མོའི་ཚོགས་ཀྱི་མཆོད་པ་འབུལ་བ། ལྷན་ཅིག་སྐྱེས་པ་སོགས།  དོ་ཧ་ནི། རྟོགས་པ་ཡིད་བཞིན་ནོར་བུ་ལ། །ཉམས་སུ་མྱོང་བའི་མདོག་འབྱུང་བས། །སྤྱོད་པ་ནུས་པས་དགོས་འདོད་འབྱུང་། །རོ་སྙོམས་ལྡན་པ་རྣམས་ཀྱིས་འགྲུབ། ། ཅེས་སོ།།  ༈ སུམ་ཅུ་པ་གྲུབ་ཐོབ་ཀམྦལ་པ་སྟེ། སློབ་དཔོན་ལ་ཝ་པ་ནི། དེ་ཡང་སོགས་ནས་ཉེར་སྤྱོད་མཐའ་ཀླས་པས་བརྒྱན་པའི་དབུས་སུ། ཀྲྀཥྞ་སཱ་རའི་པགས་པའི་གདན་ལ་གྲུབ་པའི་སློབ་དཔོན་ཆེན་པོ་ཀམྦལཔ་སྐུ་མདོག་དཀར་དམར་དགེ་སློང་གི་ཆ་བྱད། སྐུ་ལ་ལ་ཝའི་ན་བཟའ་གསོལ་ཞིང་། ཕྱག་མཉམ་བཞག་གིས་ཕྱག་རྒྱས་ཏིང་ངེ་འཛིན་ལ་མཉམ་པར་བཞག་བཞིན་པ། ལྷན་ཅིག་སྐྱེས་པ་སོགས་སོ།།  དོ་ཧ་ནི། རྒྱ་མཚོ་ཟབ་ཅིང་རྒྱ་ཆེའི་ནང་ན་ནོར་བུས་གང་བ་ལ། །ཀླུ་ཡི་རྒྱལ་པོ་རྣམས་ནི་དེ་ལ་ལོངས་སྤྱོད་ངོ་མཚར་ཆེ། །དེ་བཞིན་སྣང་གྲགས་ཐམས་ཅད་ཡེ་ནས་ཆོས་སྐུ་ཡིན་པ་ལ། །རྟོགས་པ་དང་ལྡན་རྣམས་ནི་དེ་ལ་ལོངས་སྤྱོད་ངོ་མཚར་ཆེ། ། ཞེས་སོ།།  ༈ སོ་གཅིག་པ་གྲུབ་ཆེན་ཌིངྒི་པ་ནི། བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ་སློབ་དཔོན་ཆེན་པོ་ཌིངྒི་པ་སྐུ་ལ་རས་ཀྱི་སྨད་དཀྲིས་གསོལ་ཞིང་རལ་པའི་ཐོར་ཚུགས་ཅན། ཕྱག་གཉིས་སྣོད་དུ་འབྲས་བླུག་སྟེ་གཏུན་ཤིང་གིས་འབྲས་སྦྲུ་ཞིང་ཆུ་ལ་འཁྲུད་པས་སྙིང་པོའི་དོན་གྱི་བརྡའ་སྟོན་པ། ཞབས་པུས་བཙུགས་ཀྱི་རྣམ་པ་སྐུ་ཡི་གམ་ནས། རིག་མ་བཟང་མོས་ཆུ་ཡི་རྒྱུན་ལུགས་པ། ལྷན་ཅིག་སྐྱེས་པ་སོགས།  དོ་ཧ་ནི། རྟ་དང་གླང་པོ་རྒྱ་མཚོ་འདྲ་ན་རབ་ཏུ་བདེ། །སྦྲེའུ་བྱིས་པ་ཆུ་ཡི་རི་མོ་འདྲ་ན་རྟོགས་པ་ཡིན། །ཆུ་བོ་ཉི་མ་སྨན་དང་འདྲ་ན་དབྱེར་མི་ཕྱེད། །གཙུག་ཕུད་མིག་དང་འཁོར་ལོ་ལྟ་བུས་འབྲས་བུ་ཐོབ། ། ཅེས་སོ།།  ༈ སོ་གཉིས་པ་གྲུབ་ཆེན་བྷནྡྷེ་བ་ནི། མཐའ་ཀླས་པས་བརྒྱན་པའི་དབུས་སུ། རིན་པོ་ཆེའི་ཁྲི་སྟན་དར་ཟབ་ཀྱི་འབོལ་དང་བཅས་པའི་སྟེང་དུ་སློབ་དཔོན་བྷནྡྷེ་བ་རྒྱལ་པོའི་ཆ་བྱད་སྐུ་དཀར་དམར་མདངས་ལྡན། དར་གྱི་འདུང་མ་དང་ཐོད་བཅིངས་པ། རིན་པོ་ཆེའི་རྒྱན་སྣ་ཚོགས་པས་སྤྲས་པ། ཕྱེད་ཀྲུང་ངམ་རོལ་སྟབས་ཀྱིས་བཞུགས་པ། ལྷན་ཅིག་སོགས།  དོ་ཧ་ནི། མངོན་ཞེན་མེད་པ་བྱམས་པའི་མཆོག །གནས་ལུགས་རྟོགས་པ་སྙིང་རྗེ་ཡིན། །ཟག་མེད་བདེ་བ་དགའ་བ་སྟེ། །གཞི་མཐུན་རོ་གཅིག་བཏང་སྙོམས་རྫོགས། ། ཞེས་སོ།།  ༈ སོ་གསུམ་པ་ཏནྟེ་པ་⁽1763⁾ཏནྡེ་པ་ནི། བརྒྱན་པའི་དབུས་སུ། གྲུབ་པའི་དབང་ཕྱུག་ཏནྟེ་པ་སྐུ་སྔོ་སངས་རྒྱ་གར་བ་ཕལ་པའི་ཆ་བྱད་རས་ཀྱི་སྨད་དཀྲིས་དང་ཐོད་བཅིངས་པ། ཕྱག་གཉིས་རྒྱ་གར་གྱི་ལུགས་དང་མཐུན་པའི་ཤོ་བསྣམས་ཏེ་ཤོ་གདན་གྱི་སྟེང་དུ་རོལ་རྩེད་མཛད་པའི་ཚུལ་ཅན། ལྷན་ཅིག་སོགས།  དོ་ཧ་ནི། ཇི་ལྟར་དྲན་རིག་སྣ་ཚོགས་དག །རྟོག་མེད་དབྱིངས་སུ་ཟད་ཅིང་འགག །དེ་བཞིན་སྣང་སྲིད་ཆོས་རྣམས་ཀུན། །སྟོང་ཉིད་དབྱིངས་སུ་ཟད་ཅིང་འགག ། ཅེས་སོ།།  ༈ སོ་བཞི་པ་གྲུབ་ཆེན་ཀུ་ཀུ་རི་པ་ནི། བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ་གྲུབ་པའི་སློབ་དཔོན་ཆེན་པོ་ཀུ་ཀུ་རི་པ་སྐུ་མདོག་མི་ཤ་ཁ་སྔོ་མདངས་ཅུང་ཟད་ཡོད་པ། རལ་པའི་ཐོར་ཚུགས་དང་། རུས་པའི་རྒྱན་གྱིས་མཛེས་པ་རས་ཀྱི་སྨད་དཀྲིས་ཅན། ཕྱག་གཡོན་ཀ་པ་ལ་བདུད་རྩིས་གང་བ་འཛིན་ཅིང་། སྐུ་པང་དུ་རྡོ་རྗེ་རྣལ་འབྱོར་མ་ཀུ་ཀུ་རི་གཞོན་ནུའི་གཟུགས་ཅན་ཕྱག་གཡས་ཀྱིས་བཟུང་སྟེ་དགྱེས་རྒུར་རོལ་བའི་ཚུལ། ལྷན་ཅིག་སྐྱེས་པ་སོགས་སོ།།  དོ་ཧ་ནི། སངས་རྒྱས་མཆོད་སོགས་རྣམས་ལ་དོན་མི་འབྱུང་། །འདོད་དང་འབད་རྩོལ་ཡོད་ན་སངས་རྒྱས་མིན། །བྱིན་རླབས་བླ་མའི་ཞལ་ལས་ཉམས་མྱོང་དཔལ། །ཆ་ལྡན་རང་ལ་ཡོད་ཀྱང་མ་མཐོང་ངོ་། ། ཞེས་སོ།།  ༈ སོ་ལྔ་པ་ཀུ་ཙི་པ་ནི། ལྤགས་པའི་གདན་ལ་གྲུབ་པའི་སློབ་དཔོན་ཀུ་ཙི་པ་སྐུ་མདོག་སྔོ་སངས་རྣལ་འབྱོར་པའི་ཆ་བྱད་རས་ཀྱི་ཨང་རག་གསོལ་བ། ལྟག་པའི་ཕྱོགས་སུ་ལྦ་བས་མཚན་པ། མདུན་ན་སློབ་དཔོན་ཀླུ་སྒྲུབ་བཞུགས་པ་ལ་གུས་པས་བསྙེན་པའི་ཚུལ་ཅན། ལྷན་ཅིག་སོགས་སོ།།  དོ་ཧ་ནི། བླ་མའི་གསུང་གི་འོད་ཟེར་གྱིས། །ཡོད་དང་མེད་པའི་མཐའ་མ་རྙེད། །གང་ཞིག་མ་རྙེད་དེ་མཐའོ། །མཐའ་དེ་རྟོགས་ན་དོན་གྱི་མཆོག ། ཅེས་སོ།།  ༈ སོ་དྲུག་པ་དྷརྨ་པ་ནི། བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ་གྲུབ་ཆེན་དྷརྨ་པ་སྐུ་ཤ་དཀར་སྔོ་བྲམ་ཟེའི་ཆ་བྱད་གཙུག་ཕུད་དང་། །ཚངས་སྐུད་རིལ་བ་དང་བཅས་ཤིང་། རས་ཀྱི་སྨད་དཀྲིས་ཅན། །ཕྱག་ན་གླེགས་བམ་བསྣམས་པ། སྐུའི་ཉེ་སྐོར་དུ་ཡང་པོ་ཏི་མང་པོ་དང་བཅས་པ། ལྷན་ཅིག་སོགས།  དོ་ཧ་ནི། གཉིས་འཛིན་མ་རིག་དུག་དག་གིས། །རིག་པའི་སྐྱེས་བུ་རྒྱུད་དུ་བཟུང་། །བླ་མའི་གསུང་གི་བྱིན་རླབས་ཀྱིས། །སྣང་སྲིད་འཁྲུལ་པའི་དུག་ནད་སེལ། ། ཞེས་སོ།།  ༈ སོ་བདུན་པ་མ་ཧི་པ་ནི། བརྒྱན་པའི་དབུས་སུ་ཀྲྀཥྞ་སཱ་རའི་པགས་པའི་གདན་ལ་གྲུབ་ཆེན་མ་ཧི་པ་སྐུ་ལུས་ཡན་ལག་སྦོམ་ཞིང་ཤ་སུལ་ཅན། གཞན་ལ་ལུས་སྟོབས་འགྲན་པའི་ཚུལ་ཅན། ལྷན་ཅིག་སྐྱེས་པ་སོགས།  དོ་ཧ་ནི། མ་རིག་ང་རྒྱལ་རི་བོ་ཡིས། །རྟོགས་པ་ཡིད་བཞིན་ནོར་བུ་བསྒྲིབས། །སྤྱོད་པ་ནུས་པ་དགོས་འདོད་འབྱུང་། །རོ་སྙོམས་ལྡན་པ་རྣམས་ཀྱིས་འགྲུབ། ། ཅེས་པའོ།།  ༈ སོ་བརྒྱད་པ་གྲུབ་ཆེན་ཨ་ཙིནྟ་པ་ནི། བརྒྱན་པའི་དབུས་སུ་ནགས་ཚལ་གྱི་འཕྲེང་བར། གྲུབ་ཆེན་ཨ་ཙིནྟ་པ་རས་ཀྱི་འདོམས་དཀྲིས་གསོལ་ཞིང་། ཤིང་ཕུར་དང་སྟ་རེ་བསྣམས་ནས་ཤིང་གཅོད་པའི་ཚུལ་གྱིས་འཁྲུལ་པའི་དྲྭ་བ་གཅོད་པའི་བརྡའ་སྟོན་པ། ལྷན་ཅིག་སོགས།  དོ་ཧ་ནི། དམིགས་མེད་ཕྱག་རྒྱ་ཆེན་པོ་རུ། །འཁྲུལ་པའི་དྲན་རིག་སྣ་ཚོགས་སྟོང་། །ཡེ་ཤེས་རིག་པའི་སྣང་བ་ཡིས། །རང་སྣང་ཕྱག་རྒྱ་ཆེན་པོར་མཐོང་། ། ཞེས་སོ།།  ༈ སོ་དགུ་པ་བ་བྷ་ཧི་⁽1763⁾བྷ་བ་ཧི་ནི། དབུས་སུ་རིན་པོ་ཆེའི་ཁྲི་དང་དར་ཟབ་བཟང་པོའི་འབོལ་སྟན་ལ་གྲུབ་པའི་སློབ་དཔོན་ཆེན་པོ་བ་བྷ་ཧི་མི་བདག་གི་ཆ་བྱད་སྐུ་མདོག་དཀར་ལ་དམར་བའི་མདངས་ཅན་ལ་ན་བཟའ་སྨད་གཡོགས་ལས་གཞན་མེད་པར། དབུ་རྒྱན། ཕྱག་ཞབས་རིན་པོ་ཆེའི་གདུ་བུས་མཛེས་པ། སྐུ་ཡི་གཡོན་ཕྱོགས་ནས་མཚར་སྡུག་ཕུན་སུམ་ཚོགས་པའི་བཙུན་མོས་འཁྱུད་པས། འཕོ་མེད་བདེ་ཆེན་གྱི་རོ་ལ་དགྱེས་པས་རོལ་བ། ལྷན་ཅིག་སྐྱེས་པ་སོགས།  དོ་ཧ་ནི། དཔེར་ན་ངང་པའི་རྒྱལ་པོ་ཡིས། །ཆུ་ལས་འོ་མ་འབྱེད་པ་བཞིན། །བླ་མ་དམ་པའི་གདམས་ངག་གིས། །བྱང་ཆུབ་སེམས་ཀྱི་བདུད་རྩི་བླངས། །བདེའོ་བདེའོ་དངོས་མེད་བདེ། །ཞེན་པ་མེད་པས་དང